钦定古今图书集成/理学汇编/文学典/第067卷 > 舒雅
## 钦定古今图书集成/理学汇编/文学典/第067卷 > 舒雅

按《宋史文苑传》：“雅字子正，久仕李氏。江左平，为将作
监丞。后充秘阁校理。好学善属文，与吴淑齐名。累迁
职方员外郎。求出，得知舒州，仍赐金紫，恬于荣宦。州
之潜山灵仙观有神仙胜迹，郡秩满，即请掌观事。东
封，就加主客郎中，改直昭文馆，转刑部。在观累年，优
游山水，吟咏自乐，时人美之。卒年七十馀。弟雄，端拱”
二年进士。

按马令《南唐书》本传：“舒雅世为宣城人。姿宇秀发，以
才思自命。因随计金陵，以所学献于吏部侍郎韩熙
载。熙载一见如畴昔，馆给之。雅性巧黠，应答如流。熙
载待之为忘年之交，出入卧内，曾无间然。熙载性懒，
不拘礼法，常与雅易服燕戏，猱杂侍婢。入末念酸，以
为笑乐。或云：熙载所著格言，半雅之辞。迨数年，会熙”
载知贡举，以雅为第一。朝野无间者，以雅之才为当
也。归皇朝，守舒州，出见山水奇秀，田畴沃壤，遂有“终
焉”之志。考满，以本官掌灵仙观，卒。

按《苏州府志》：“舒雅，郡人。太宗朝为国子监丞。太平兴
国二年，诏李昉等及雅纂修太平编类，八年书成一
千卷，改名《太平御览》。天禧中，以职方员外郎、秘阁校
理知衢州。秩满，主管郡之灵仙观。王钦若言其恬于
荣利，除直史馆。”